સવારના ૯ વાગ્યાથી સાંજના પાંચ વાગ્યા સુધી શ્રી વાગડ વીસા ઓસવાળ ચોવીસી મહાજન સમાજના લોકોએ મોટી સંખ્યામાં ચૂંટણી માટે હાજરી તો નોંધાવી જ, પણ સાથે ધોધમાર વરસતા વરસાદમાં તેમના વોટ દ્વારા જીતીને આવેલા પ્રમુખ, ઉપ-પ્રમુખ, ખજાનચી, સહ-ખજાનચીને તેમની જીતની વધામણી આપવા રોકાયા હતા. આ વિશે ચૂંટણી-અધિકારી અમૃતલાલ છાડવાએ ‘મિડ-ડે’ને જણાવ્યું હતું કે ‘શ્રી વાગડ વીસા ઓસવાળ ચોવીસી મહાજન સમાજના ઇતિહાસનાં ૮૦૦ વર્ષમાં પહેલી વાર લોકોને તેમની મરજીથી પોતાના પ્રતિનિધિઓ ચૂંટવાનો મોકો મળ્યો છે એનો ઉત્સાહ જ લોકોમાં એટલો બધો છે કે તેમને આ વરસાદ પણ ડગાવી શક્યો નથી. વરસાદને કારણે વોટની ગણતરીની પ્રક્રિયા ધીમી થતી ગઈ હોવાનું ખબર પડવા છતાં લોકો ટસથી મસ થવા તૈયાર નહોતા અને તેમના ઉત્સાહની તો શું વાત કરું અમારા સમાજમાં કાર્યરત વિવિધ યુવા સમાજ અને મહિલા સમાજના લોકો ઉપરાંત સંસ્થાનોના મળીને કુલ ૨૭૨ વૉલન્ટિયરો, ૧૨ ચૂંટણી સહ-અધિકારીઓ અને મારા ઉપરાંત લક્ષ્મીચંદ ચરલા અને હસમુખ વેલજી શાહે સરળ અને નિયંત્રિત રીતે ચૂંટણી પાર પડે એ માટે સામે ચાલીને મહત્વનું યોગદાન આપ્યું હતું.’